钦定古今图书集成/明伦汇编/官常典/第409卷 > 周让
## 钦定古今图书集成/明伦汇编/官常典/第409卷 > 周让

按《明外史》本传：让始为吏，永乐元年，以能擢户科给
事中。三年，天子欲遣使招谕大古剌诸番，乃命让偕
中官杨瑄赍金币往。至则其酋泼的那浪不拜，诏让
等责之，其酋怒曰：“吾居此，知受拜而已，焉知拜人。”遂
徙使者南难河不遣，让等亦不屈。久之，有言于其酋
曰：“中国以抚我来，乃拘其使，我实不直。倘中国举大
兵压境，我安能抗之。”其酋悟，乃礼谢使者。先遣使随
千户孟景贤入贡，继遣使送让等还，且谢罪。天子悦，
厚礼其使者。使者因言其邻境别部有六：曰小古剌，
曰底马撒，曰茶山，曰底板，曰孟伦，曰八家塔，皆居西
南极边，自昔不通中国，今咸愿内属，乞设官统理，因
招谕旁近未附者。天子从之。以大古剌底马撒地大，
乃设宣慰司二，馀并为长官司。复遣让赍诰印、敕符
就拜之。自是西南诸番咸通上国，朝贡不绝矣。明年，
让等还言“泼的那浪发兵攻底板孟伦八家塔，据其
地，虏其酋以去，请讨之。”天子不欲劳师远外，乃赐玺
书晓谕，俾释其人还所侵地。是时中国威灵𬊤赫，使
者所至，遐方君长无“敢不顺命。”而中官使西域、南夷，
道经镇康者，为其知州曩光所遏，夺其赉币物。事闻，
下诏诘问，曩光恐，遣使入朝，乞宥罪，乃复命让偕行
人方濬往谕之。让起刀笔，频使异域，皆不辱命，一时
称其能，与诚仝。奉使李暹，长安人，起家乡举，以主事
使西域，后凡五奉使，积官至户部侍郎，亦以吏能闻。
而是时通西洋者，中官郑和功最著。